
Na Kysuciach pôsobil vyše 35 rokov a dokonale spoznal kysucký život, každodennú drinu a túžby tamojšieho ľudu. Preto túto báseň zaradil do cyklu Quodlibet, kde tieto témy vyjadril aj pomocou iných básní (Handrár, Sklenár, Sklár...) .

Drotári, drotári, vy povestní orli,
duma ducha môjho k bytom vašim, horlí!
K bytom vašim horlí, s pozdravom k vám
prilne, óh, vy mravci vrtkí, vy včeličky pilné!
 
Zobjímate otcov, plačlivú žien zdráhu,
prežehnáte chatky chudých Kysúc, Váhu.
Opustíte čierťaž, poľany grúň, háje,
a spešíte húfom, voľnejší kde kraj je.
(úryvok z básne) 

Významné miesto v Majerovej tvorbe zastupujú dlhopoľskí drotári, ktorí za prácou do sveta odchádzali s jeho požehnaním. Majer s nimi udržiaval písomný styk.
Jeho báseň je chválou pracovitosti, poctivosti, odvahy mužov, ktorých pasuje do úlohy hrdinov. Oslavná pieseň dáva vyniknúť kladným vlastnostiam drotárov. Zároveň je badateľný autorov obdiv k týmto mužom remesla, ich láska k rodnému kraju. Sú ochotní pracovať ďaleko od domova toho, čo im je blízke.
Formálne je báseň koncipovaná do siedmich štvorveršových strof s opakujúcim sa združeným rýmom (a a b b). V básni možno nájsť aj provincionalizmy, tj. slová typické len pre daný kraj (dýľa — doska na dlážku).

